Man doodgeslaan ná hy glo drie kinders doodry | Maroela Media
'n Man is Sondag deur 'n groep mense in Roodepoort doodgeslaan nadat hy glo drie kinders doodgery het.
"'n Man, in sy dertigs, is Sondag deur gemeenskapslede aangerand nadat sy voertuig in 'n groep mense ingeploeg het. Twee seuns en 'n meisie is tydens die voorval dood. Die kinders was tussen 6 en 7 jaar oud. 'n 5-jarige kind en 'n vrou is ook tydens die voorval beseer en sterk in die hospitaal aan," het Synock Matobako, 'n woordvoerder van die Johannesburgse nooddienste, gesê.
Na wat verneem word, het twee mense, wat saam die slagoffer in die voertuig was, van die toneel weggehardloop.
Adjudant-offisier Daniel Mavimbela, 'n polisiewoordvoerder, het Maandag gesê niemand is nog in verband met die voorval in hegtenis geneem nie. Die voorval en die oorsaak van die ongeluk word ondersoek.